Kickstarter: Hrvatska igra Legends of Dawn nadomak investicije

Hrvatska igra Legends of Dawn uskoro bi mogla ispuniti svoj cilj i prikupiti 25.000 dolara investicije preko web stranice Kickstarter namijenjene financiranju projekata.

Legends of Dawn igra je iza koje stoji Dreamatrix koji trenutno posluje preko tvrtke Pro vox. To je jedan od najstarijih studija za razvoj igara u Hrvatskoj čiji su osnivači Marko Banjac i Dino Potrebica. U trenutku objave ovog članka, igra je na Kickstarteru prikupila oko 22.500 dolara od traženih 25.000, koje bi lako mogla dosegnuti u preostalih 11 dana prikupljanja sredstava. Za razliku od nekih drugih hrvatskih projekata koji su na Kickstarteru ulagačima nudili samo zahvalnost, Legends of Dawn ulagačima na Kickstarteru ponudila je samu igru i niz dodataka, pa je tajna uspjeha vjerojatno u tome kao i u pristupu stranim medijima. Rep.hr napravio je email intervju s programerom igre Christianom Dumančićem.

Koliko dugo razvijate igre, koje žanrove i koje su najpoznatije?

Do sad smo napravili desetak PC igara, uglavnom za vanjsko tržište, kao npr. 3D akcijske avanture Cobra 11 i Hinter Gittern koje su rađene za Njemački RTL, a po njihovim popularnim serijama. Isto tako radili smo i SpaceForce serijal igara za JoWood od kojih je najpoznatiji SpaceForce Rogue Universe, dok je SpaceForce Constellations najnoviji, a može se kupiti na http://www.gamersgate.com/DD-SFCON/spaceforce-constellations.



Je li ovo vaš prvi pokušaj prikupljanja sredstava preko Kickstartera?

Da, Legends of Dawn je naš prvi Kickstarter projekt.

Hrvatski projekti na Kickstarteru obično ne uspiju. Vi ste prikupili većinu traženih sredstava, vjerojatno ćete i sve. Što je tajna uspjeha?

Kickstarter kampanja je tek na pola puta i očekujemo da će preći limit kojeg smo postavili za par dana. Što se projekta tiče, najvažnije je da se ljudima dopadne naš projekt. RPG igre su uvijek bile popularne, no istovremeno ih relativno malo izlazi svake godine. Legends of Dawn se dopada igračima zbog njegove velike palete featuresa, dosta otvorenog načina igranja i dobrog izgleda. Iako smo vrlo mali tim (u odnosu na druge timove koji rade RPG-ove) naša igra se bez problema može nositi sa puno većim projektima. Igrači to vide i cijene. Podrška koju smo primili preko mailova, Kickstartera i Steam Greenlighta premašila je sva naša očekivanja.

Ukratko - o čemu je Legends of Dawn?

Legends of Dawn je fantasy RPG igra smještena u naš vlastiti svijet - Narr i u kojoj igrač preuzima ulogu heroja koji istražuje taj svijet. Priča koja vodi igrača kroz igru postoji, no također igrači mogu igrati igru kako žele jer je cijeli svijet otvorenog tipa. Ne postoje umjetni mehanizmi koji tjeraju igrača da igra točno određenim redom i na samo jedan način. Igra je poprilično velika i igrači će u igri sretati desetke trgovaca i osoba, boriti se sa stotinjak unikatnih čudovišta, prolaziti kroz dvadesetak dungeona, sve to začinjeno je sa 25,000+ itema, što običnih, što čarobnih. Također je moguće craftati svoje iteme i magije, koristiti nekih 40-tak skillova, rješavati questove i ispunjavati achievemente. Ukratko, ugradili smo sve što mislimo da čini jedan dobar RPG.

Koliko je ljudi radilo na razvoju igre, koliko vremena, kad je započeta i kad će biti završena?

Razvoj Legends of Dawna traje već četvrtu godinu. Prije toga je potrošeno još godinu dana da se napravi dio enginea koji bi omogućavaorazvoj same igre (alati, editori i slično). Više desetaka ljudi je surađivalo na izradi igre, ali jezgru koja kontinuirano radi na Legends of Dawnu čini svega par ljudi.

Veliki posao koji smo paralelno radili je i razvoj enginea koji bi trebao pogoniti i naše buduće igre. Nažalost, razvoj enginea je vrlo velik posao koji zahtjeva strahovito puno vremena, truda i znanja. Taj dio smo na svu sreću priveli kraju i očekujemo da će buduće igre biti rađene u kraćem roku ili u istom roku, ali u većem obujmu.

Legends of Dawn je praktički gotov. Ostaje nam još samo snimanje voiceovera za razne jezike i onda igra može u prodaju. Očekujemo da će igra biti u prodaji tokom veljače ove godine. Točan datum najviše ovisi o tome kada će voiceover biti snimljen, no to rade vanjske firme tako da to ne ovisi toliko o nama. Više informacija biti će objavljeno na našem siteu www.dreamatrix.net .

Na kojim tržištima mislite plasirati igru? Kakav uspjeh očekujete?

Igra je već sada lokalizirana na više svjetskih jezika, no to će se širiti i nakon izdavanja. Očekujemo uspjeh koji će nam omogučiti rad na novim projektima, širenje firme i zapošljavanje novih ljudi.

Kako je razvijati igre za globalno tržište iz Hrvatske? Jeste li u lošijoj ili boljoj poziciji u odnosu na timove iz drugih država?

U lošijoj smo poziciji u smislu financija i broja ljudi. Vani se često mogu sresti timovi sa 40 i više ljudi koji rade tokom punog razvoja igre. Mi nažalost moramo raditi komparativno isti posao sa 5-6 puta manje ljudi.

Volimo podršku naših korisnika, no i država bi morala u ovo teško vrijeme malo pomoći razvoju igara, pošto je to ustvari razvoj visokotehnološkog proizvoda. Možda bi dobar korak u tom smjeru bio uvođenje dodjele sredstava preko HAVC-a ne samo za film već i za video igre. Jedna smo od samo par zemalja na ovoj polovici zemaljske kugle koja to još nije napravila.

Zapošljavate li povremeno nove programere i dizajnere? Kakve ljude tražite?

Neovisno o području posla kojeg rade (programeri, 2D/3D artisti, level editori itd.) nama trebaju ljudi koji zadani posao znaju odraditi kvalitetno i na vrijeme. Trenutno ne zapošljavamo nove ljude jer to se obično radi na početku razvoja projekta, no očekujemo da ćemo ih zapošljavati kada Legends of Dawn bude finaliziran i kada se bude započelo sa novim projektom. Ako se želite baviti ovim poslom, možete pogledati našu rubriku o tome na www.dreamatrix.net web siteu. Tamo obično stavljamo podatke o tome kakav profil osoba nam treba.